《筠溪》
宋代·喻良能

精舍仍幽处，深溪冒浅篁。
寒声随浪起，翠影共流长。
断岸通秋月，虚檐受夏凉。
虽无杜陵韵，绝胜赞公房。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。